**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ**

**5 ДУГААР САРЫН 27-НЫ ӨДӨР /ПҮРЭВ ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-2 |
| 2 | Хуралдааны дэлгэрэнгүй тэмдэглэл | 3-5 |
|  | **1.**“Түр хороо байгуулах тухай” Улсын Их Хурлын тогтоолын төслийн анхны хэлэлцүүлэг | 3-5 |

***Монгол Улсын Их Хурлын 2021 оны хаврын ээлжит чуулганы***

***Төрийн байгуулалтын байнгын хорооны 5 дугаар сарын 27-ны***

***өдөр /Пүрэв гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Ж.Мөнхбат ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Төрийн байгуулалтын байнгын хорооны дарга Ж.Мөнхбат, Улсын Их Хурлын гишүүн Э.Бат-Амгалан нар “Жанжин Д.Сүхбаатар” танхимаас, бусад гишүүд МyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

*Хуралдаанд ирвэл зохих 19 гишүүнээс 11 гишүүн цахим хуралдааны программын ирцэд бүртгүүлж, 57.9 хувийн ирцтэйгээр хуралдаан 14 цаг 15 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: А.Адъяасүрэн, Ё.Баатарбилэг, Ж.Батсуурь, Ж.Ганбаатар, Г.Ганболд, Л.Оюун-Эрдэнэ, У.Хүрэлсүх, Л.Энх-Амгалан.*

***Нэг.“Түр хороо байгуулах тухай” Улсын Их Хурлын тогтоолын төсөл*** */Улсын Их Хурлын гишүүн Э.Бат-Амгалан нарын 23 гишүүн 2021.05.21-ний өдөр өргөн мэдүүлсэн,* ***анхны хэлэлцүүлэг/***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх Ц.Баянмөнх, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Тогтоолын төслийн анхны хэлэлцүүлэгтэй холбогдуулан Улсын Их Хурлын гишүүдээс санал гараагүй болно.

Улсын Их Хурлын гишүүн Х.Нямбаатар тогтоолын төслийг анхны хэлэлцүүлгээр нь батлах, Улсын Их Хурлын гишүүн Ц.Мөнх-Оргил санал хураалтыг гар өргөж явуулъя гэсэн горимын саналыг тус тус гаргав.

*Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасны дагуу санал хураалтыг гар өргөж явуулав.*

**Ж.Мөнхбат:** 1.Улсын Их Хурлын гишүүн Ц.Мөнх-Оргилын гаргасан горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.2 хувийн саналаар горимын санал дэмжигдлээ.

2.Улсын Их Хурлын гишүүн Х.Нямбаатарын гаргасан “Түр хороо байгуулах тухай” Улсын Их Хурлын тогтоолын төслийг анхны хэлэлцүүлгээр нь баталъя гэсэн горимын саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.2 хувийн саналаар горимын санал дэмжигдлээ.

Байнгын хорооны дарга Ж.Мөнхбат Түр хорооны чиг үүргийн талаар үг хэлж, протоколд тэмдэглэлүүлэв.

Байнгын хорооноос гарах санал, дүгнэлтийг Улсын Их Хурлын гишүүн Ж.Сүхбаатар Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 7 минут үргэлжилж, 19 гишүүнээс 11 гишүүн хүрэлцэн ирж, 57.9 хувийн ирцтэйгээр 14 цаг 22 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН БАЙНГЫН

ХОРООНЫ ДАРГА Ж.МӨНХБАТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ ХӨТЛӨХ

АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ**

**ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ**

**5 ДУГААР САРЫН 27-НЫ ӨДӨР /ПҮРЭВ ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Мөнхбат:** Байнгын хорооны гишүүддээ өдрийн мэнд хүргэе. Байнгын хорооны гишүүдийн ирц хүрсэн учраас өнөөдрийн Төрийн байгуулалтын байнгын хорооны хуралдааныг эхлүүлж байна.

Байнгын хорооны өнөөдрийн хуралдаанаар хэлэлцэх асуудал нэг асуудал байгаа.

“Түр хороо байгуулах тухай” Улсын Их Хурлын тогтоолын төсөл. Улсын Их Хурлын гишүүн Бат-Амгалан нарын 23 гишүүнээс 2021 оны 5 сарын 21-ний өдөр өргөн мэдүүлсэн, анхны хэлэлцүүлэг хийнэ.

Хэлэлцэх асуудалтай холбоотой саналтай гишүүд байна уу? Алга байна.

Хэлэлцэх асуудалдаа оръё.

**Нэг.“Түр хороо байгуулах тухай” Улсын Их Хурлын тогтоолын төслийн анхны хэлэлцүүлгийг явуулъя.**

Чуулганы хуралдааны дэгийн тухай хуулийн 94.1-д Улсын Их Хурал энэ хуулийн 9 дүгээр бүлэгт зааснаас бусад асуудлаар тогтоол гаргах бол хэлэлцэх эсэх, анхны болон эцсийн хэлэлцүүлгийн үе шаттайгаар хэлэлцэх бөгөөд энэ хуульд заасан хууль, тогтоолын төслийг хэлэлцэх журмыг батална гэсэн ийм дэгийн хуулийн зохицуулалт бас байгаа гэдгийг хэлье.

“Түр хороо байгуулах тухай” Улсын Их Хурлын тогтоолын төсөл дээр саналтай гишүүн байна уу?, Цахимаар байна уу? Алга байна.

Зарчмын зөрүүтэй санал Байнгын хорооны гишүүдээс гарсангүй. Цахимаар Нямбаатар гишүүн горимын санал гаргах санал ирүүлсэн байна. Нямбаатар гишүүний микрофоныг өгье.

**Х.Нямбаатар:** Төрийн байгуулалтын байнгын хорооны хуралд оролцож байгаа гишүүдийнхээ энэ өдрийн мэндийг хүргэе. Чуулганы дэгийн тухай хуульд заасны дагуу зарчмын зөрүүтэй санал гараагүй учраас горим гаргаад, анхны хэлэлцүүлгээр нь чуулганы нэгдсэн хуралдаан дээр эцэслэн баталъя гэсэн ийм горимын санал гаргаж байна.

**Ж.Мөнхбат:** Нямбаатар гишүүн анхны хэлэлцүүлгээр нь хэлэлцэж баталъя гэсэн горимын санал гаргаж байна. Горимын санал гаргасан учраас горимын саналаар санал хураалт явуулна.

Мөнх-Оргил гишүүн бас горимын санал гаргасан байна. Мөнх-Оргил гишүүний микрофоныг өгье.

**Ц.Мөнх-Оргил:** Сайн байцгаана уу. Санал хураалтыг гараа өргөж хийх саналтай байна. iPad төхөөрөмж зарим үед гацаад байгаа тохиолдлууд гараад байна. Тийм учраас гараа өргөж санал хураавал яасан юм бэ гэсэн горимын саналтай байна.

**Ж.Мөнхбат:** Зарим Их Хурлын гишүүд, Байнгын хорооны гишүүд маань бас iPad нь техникийн саатал гарч байгаа учраас гараа өргөж санал хураая гэсэн горимын санал гаргаж байна.

Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасан дэгийн хуулийн зохицуулалтаар гар өргөн санал хураах боломж байгаа.

Мөнх-Оргил гишүүний гаргасан горимын саналаар санал хураалт явуулъя. Санал хураалтыг гар өргөж явуулъя гэсэн горимын санал гаргаж байна. Дэмжиж байгаа гишүүд гараа өргөнө. Цахимаар дүрсээ харуулна.

Санал хураалт

Гишүүдийн олонх, 8 гишүүн дэмжсэн байна. 8 гишүүн дэмжиж, горимын санал дэмжигдэж байна. Санал хураалтыг гар өргөж явуулахаар боллоо.

Нямбаатар гишүүний гаргасан горимын саналаар санал хураалт явуулъя. Зарчмын зөрүүтэй санал гараагүй учраас анхны хэлэлцүүлгээр нь хэлэлцэж баталъя гэсэн горимын санал гаргасан.

Горимын саналыг дэмжье гэсэн санал хураалт явуулъя.

11 гишүүнээс 8 гишүүн дэмжиж, Нямбаатар гишүүний гаргасан горимын санал дэмжигдэж байна.

“Түр хороо байгуулах тухай” Улсын Их Хурлын тогтоолын төслийн хэлэлцэх явцад, хэлэлцэх эсэх дээр чуулганы нэгдсэн хуралдааны танхимд хэлэлцэх, Байнгын хорооны хуралдаан дээр ярих үед Улсын Их Хурлын гишүүдээс тодорхой саналууд гарч байсан. Тогтохсүрэн гишүүнээс, Нямаагийн Энхболд нарын гишүүдээс. Ер нь энэ Улаанбаатар хотын төлөвлөлт, хот байгуулалт, төлөвлөлт, замын хөдөлгөөний хэт ачааллыг бууруулахтай холбогдох асуудлыг судалж холбогдох санал, дүгнэлт боловсруулах, дүнг нэгдсэн хуралдаанд танилцуулах үүрэг бүхий гэж энэ Түр хорооны чиг үүргийг тодорхой болгох уу гэсэн ийм зүйлүүд яригдаж байсан. Тэгэхээр энэ асуудлыг цаашдаа манай Түр хорооны гишүүд анхааралдаа авч ажиллаарай.

Улсын Их Хурлын тухай хуулийн зохицуулалтаар бол тухайн чуулганы хугацаанд Түр хороо ажиллана гэж байгаа. Өөрөөр хэлбэл, энэ хаврын чуулганыг өндөрлөтөл энэ Түр хороо ажиллана. Цаашдаа ажиллах эсэхийг нь дараагийн чуулганы хуралдааны үед нэг удаа сунгана гэсэн ийм Их Хурлын тухай хуулийн зохицуулалт бий. Хэрвээ намрын чуулганаар энэ Түр хороог үргэлжлүүлэн ажиллуулах ийм шаардлага үүсвэл бас энэ Түр хорооныхоо чиг үүргийг сая нэр бүхий гишүүдийн гаргаж байсан, энэ тодорхой нэлээн нарийвчилж заах энэ асуудлыг тухайн үед нь ярилцъя гэдэг ийм зүйлийг би бас энэ протоколд тэмдэглүүлж үлдээе гэж бодож байна.

Ингээд “Түр хороо байгуулах тухай” Улсын Их Хурлын тогтоолын төслийн анхны хэлэлцүүлгийг Төрийн байгуулалтын байнгын хороо явуулж дууслаа.

Байнгын хорооны санал, дүгнэлтийг Улсын Их Хурлын чуулганд Улсын Их Хурлын гишүүн Ж.Сүхбаатар танилцуулна.

Төрийн байгуулалтын байнгын хорооны хуралдаан өндөрлөснийг мэдэгдье. Гишүүддээ баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ